Imtella' Lulju 21, 2020 - Aġġornata 21 Ta' Lulju, 2020 11:08am Żewġ ġuvintur ġew arrestati mill-Pulizija lbieraħ waranofsinhar, ftit wara li allegatament wettqu serqa armata f'bajja f'Pembroke, fejn heddew b'pistola lil tliet irġiel oħra. Wieħed mill-irġiel iddeskriva l-esperjenza li għadda minnha fuq il-midja soċjali, fejn qal li meta l-irġiel b'wiċċhom mgħammad resqu lejhom u wieħed minnhom ħareġ pistola, għall-ewwel ħaseb li kienet xi ċajta, iżda mbagħad dan ikkarga pistola u ppontaha lejn moħħu, filwaqt li talbu l-flus. Fi stqarrija l-Pulizija qalet li għall-ħabta tat-tlieta u għoxrin ta' wara nofsinhar daħlilha rapport li fl-inħawi tat-Torri tal-Madliena tliet irġiel sfaw misruqa minn żewġ persuni, wieħed minnhom armat b'pistola. Fuq il-post marru l-Pulizija tad-Dipartiment tal-Investigazzjonijiet Kriminali, tar-Rapid Intervention Unit u tad-Distrett ta' San Ġiljan. Hemmhekk sabu l-vittmi – żewġ Maltin, wieħed ta' 46 sena residenti l-Ħamrun u ieħor ta' 64 sena residenti Tas-Sliema, u Taljan ta' 61 sena residenti l-Ħamrun, li spjegaw li waqt li kienu qegħdin jgħumu, żewġ persuni b'wiċċhom mgħotti resqu lejhom u talbuhom il-flus. Ħin minnhom, wieħed miż-żgħażagħ ħareġ pistola u ppuntaha lejn ras wieħed mill-irġiel. Ftit wara, iż-żagħżugħ l-ieħor qabad basket ta' wieħed mill-vittmi u ħarbu lejn Baħar iċ-Ċagħaq. Bid-deskrizzjoni taż-żewġ persuni f'idejn il-Pulizija bdiet tfittxija, u għall-ħabta tal-5.30pm, fl-akwati tal-boathouses f'Baħar iċ-Ċagħaq, ġiet innutata vettura tal-għamla BMW b'żewġ żgħażagħ ġo fiha. Malli l-Pulizija għamlulhom is-sinjal biex jieqfu, huma ħarbu jsuqu b'veloċità sakemm ġew iċċirkondati. Iż-żewġ żgħażagħ, wieħed ta' 18-il sena li jgħix Raħal Ġdid u ieħor ta' 23 sena li jgħix Ħal Tarxien, ppruvaw jaħarbu bil-ġiri, iżda nqabdu u jinsabu fil-kustodja tal-Pulizija. L-Assistent Kummissarju responsabbli mid-Dipartiment tal-Investigazzjonijiet Kriminali, Sandro Gatt qal li l-arrest ta' dawn iż-żewġ persuni ftit ħin wara li bdiet l-investigazzjoni saret bis-saħħa tal-ħidma f'waqtha bejn diversi taqsimiet tal-Pulizija, imma wkoll grazzi għad-deskrizzjoni tajba li l-Pulizija ngħatat tal-allegati agressuri. Qal li l-investigazzjonijiet wasslu wkoll biex minn tfittxija li saret, wara waħda mill-boathouses f'Baħar iċ-Ċagħaq minn fejn ġew arrestati ż-żewġ persuni, instabet l-arma li allegatament intużat, kif ukoll il-ħwejjeġ li kellhom l-agressuri biex jgħattu wiċċhom.